Ruda vind die mens in haar gesprekke met bekendes | Netwerk24
Deur Elretha Britz 05 Augustus 2016 19:51
Ruda Landman se gesprekke met bekende Suid-Afrikaners het verlede jaar as insetsels van tien minute op kykNET se Sondagaandprogram VeranderDinge begin.
So openbarend was dit egter dat die reeks sy weg gevind het na die Afrikaanse radiostasie RSG waar dit nou as halfuurprogramme uitgesaai word.
Die rede vir die sukses is dat die gesprekke nie gaan oor standpunte en sienings nie. Dit gaan oor die bekendes se persoonlike lewe, oor besluite, keuses en kinkels op die pad. Oor lief en leed. Dinge wat jou dalk die eerste keer laat besef daar is ’n méns agter die bekende gesig.
Ruda gesels met het in Julie begin, maar daar is nog talle bekendes om opnuut te leer ken, soos die strydlustige politieke kommentator Max du Preez, die komediant Marc Lottering, skrywer Rachelle Greeff, die Wes-Kaapse premier Helen Zille en ander.
Landman het ’n slag om hoëprofielmense se vertroue só te wen dat hulle bereid is tot persoonlike openbarings.
Die skrywer Karin Brynard het onlangs openhartig oor haar drankverslawing gepraat en Sonja Herholdt oor haar egskeiding.
Landman sê die aanvallende onderhoude waarvoor sy bekend geword het, was nooit vir haar lekker nie. “Ek hou nie daarvan om ongeskik te wees nie. Ek is nie só grootgemaak nie.”
Eerlike gesprekke wat ver verby ditjies en datjies en aanvegbare uitsprake gaan, maak haar gelukkig. En sy het ’n gawe om die sleuteloomblikke in mense se lewe te ontsluit.
Die reeks word op Donderdagaande om 20:30 uitgesaai.
Op 11 Augustus kan luisteraars saam met Landman by die skrywer Rachelle Greeff gaan kuier.
Patricia de Lille, vurige politikus en burgemeester van Kaapstad, vertel op 18 Augustus wat die keerpunt in haar lewe was.
Die darling van Darling, Evita Bezuidenhout/Pieter-Dirk Uys (25 Augustus), gesels oor die intieme gebeure wat haar/sy lewe verander het.
Kay Karriem (1 September), ’n vasbyter en raakvatter-redakteur van Kuier, die grootste tydskrif in die land, het jonk-jonk ’n beroerte oorleef, en Max du Preez (8 September) vertel van die keer toe hy uit ’n brandende vliegtuig gekruip het.
Op 22 September sal luisteraars verneem wat die voormalige DA-leier Helen Zille tot stilstand gebring het, ’n gebeurtenis wat baie Suid-Afrikaners laat kopkrap het.
En ten slotte kan op 29 September saam met Marc Lottering gelag en gehuil word. Dit het dié seun van ’n pastoor ’n jaar geneem om uit die kas te klim.
Meer oor: Ruda Landman | Rsg